המועדון כבר הודיע על הכוונה להחתים את הקשר שדשדש בשנים האחרונות וידוע כאוהד הפועל תל אביב, אבל בעקבות מבול תגובות זועמות מצד האוהדים ("תקבל גיהנום בטדי, עוד תתחנן לעזוב") ההחלטה תיבחן מחדש. אלי אוחנה התנגד מראש לסיכום עם רייכרט
נדב צנציפרעדכון אחרון: 20.06.18 , 21:45
בית"ר ירושלים הודיעה מוקדם יותר היום (רביעי) על כך שהקשר בן רייכרט סיכם בקבוצה, אבל כעת ההחלטה לצרפו נשקלת מחדש. הסיבה לבחינה המחודשת של המהלך היא התגובות הנזעמות מצד הקהל.
דף הפייסבוק של המועדון הוצף בתגובות זועמות מצד אוהדי בית"ר, גם מאחר שהקשר לא הרשים בלשון המעטה בשנים האחרונות וגם מכיוון שהוא ידוע כאוהד הפועל תל אביב מבית. "תקבל גיהנום בטדי", הבטיח אחד האוהדים. "שפל היסטורי. גם נפילה מקצועית (בלשון המעטה) וגם אדום בנשמה", כתב אחר.
בן רייכרט. האוהדים איימו(צילום: ראובן שוורץ)
אוהד בית"ר נוסף כתב בתגובה על ההודעה: "גם אם מבחינתכם הוא נחשב כשחקן בית"ר, מבחינתי ומבחינת עוד הרבה אוהדים הוא לעולם לא ייחשב כשחקן שלנו". אוהד אחר הביע את דעתו הנחרצת במילים קשות ופוגעניות: "אין לקומוניסט המסריח הזה שום זכות ללבוש את המנורה הקדושה. אתה עוד תתחנן לעזוב, יא גועל נפש". הסיכום עם רייכרט יצא לפועל בניגוד לדעתו של אלי אוחנה, שהתנגד להבאתו.
גם הקשר אור אינברום סיכם היום במועדון, והסיכום איתו דווקא עבר בשקט. "בניגוד גמור לפרסומים לאחרונה בגופי התקשורת, שום שחקן לא ישוחרר ו/או יימכר משורות הקבוצה ללא קשר להתקדמות במסגרת האירופית", הבהירו במועדון.
טביב ואוחנה. מחזיק זכויות הניהול התנגד להבאת רייכרט(צילום: ראובן שוורץ)
גורמים בבית"ר ירושלים הסבירו מה הוביל לפיצוץ בין הבעלים של המועדון לנציגו בהנהלה: "אוחנה אמר לטביב את הכל בפנים, נגמר העידן שבו אלי יבלע את הרוק ויסכים לקבל דברים שהוא לא מאמין בהם ויצטרך לעמוד מול אוהדים בגין דברים שלא עשה ולא חושב שנכון לעשות".
אוחנה וטביב אינם משוחחים ביניהם מאז הפיצוץ. אוחנה אף הפסיק להגיע למתחם האימונים בבית וגן בשבוע האחרון, מאחר שהוא מרגיש שטביב לא סופר אותו בהחלטות שהוא מקבל. הפעם, בניגוד לעונה שעברה, הוא לא מוכן להמשיך בהתנהלות הזו. למרות המצב שנוצר, אוחנה אינו מתכוון להתפטר. חוזהו מול טביב, שנחתם באמצעות עו"ד מורן מאירי, מקנה לו התחייבות בדמות ערבויות אישיות לארבע השנים הקרובות. "אם טביב לא מעדכן את אוחנה בשום דבר, אז בשביל מה הוא צריך אותו?", שאלו במועדון. "הוא עושה הכל לבד בכל מקרה ומעדכן רק את החשב חיים נבון, אז בשביל מה צריך בכלל שאוחנה יגיע לבית וגן? להשקות עציצים?".
טביב מודיע על עזיבת בית"ר (צילום: ליהי קרופניק)
מאז שטביב שב ארצה הוא לא עידכן את ראשי הקבוצה בנעשה, דבר שחימם את הגזרה עוד יותר. במועדון אמרו: "טביב בייש את אוחנה וביזה אותו, אבל אוחנה שכב בשבילו על הגדר, למרות
שבתוכו הוא התפוצץ אחרי מה שראה. הוא העיר לו לא אחת והסביר לו שאסור להתנהל ככה. במסיבת העיתונאים טביב הבטיח שיזוז הצידה, אבל בתכל'ס הוא עושה הכל והפך את כולם לפקידים. אף אחד לא יודע כלום. במקרה הטוב, אחרי שטביב עושה את הדברים, הוא מיידע את אוחנה, לכל היותר, ולאוחנה כנראה נמאס להיות הפראייר שלו".
טביב עשוי לשוחח בקרוב עם אוחנה, אבל מקורביו של אוחנה לא מאמינים שיימצא פיתרון: "אלי כבר הבין שאי אפשר לעבוד בשיתוף פעולה עם טביב, בדיוק כמו בקבוצות האחרות. הוא לא מוכן להיות יותר בובה שלו, לשבת על הכסא של הבוס בבית וגן ולא לדעת כלום. השיחה לא תעזור. הם ידברו והכל יישאר אותו הדבר".
בהתאחדות עוקבים אחר הנעשה במועדון, למרות שהעריכו שאוחנה לא יספר על מה שאירע מאחורי הקלעים במהלך העונה. בין היתר מדברים בבית"ר על כך שהפרסום ב-ynet ספורט על ניהול המגעים בין עידן ורד למכבי חיפה נודע לאנשים במועדון רק מהתקשורת.
"גם לוזון לא יוכל להישאר ככה"(צילום: אביהו שפירא)
המאמן החדש, גיא לוזון, בוחן מקרוב את העניינים ומודע לכך שנכון לעכשיו יש לו 13 שחקנים בלבד בסגל. "שחקנים כבר לא רוצים להגיע לבית"ר", הודו במועדון. "אם שחקן כמו גבי קניקובסקי מעדיף לא להגיע לפה - אנחנו בבעיה".
בית"ר תצא למחנה אימונים ביום שלישי הקרוב ובקבוצה לא בטוחים שהדבר כדאי: "אין שום טעם לצאת עם סגל כזה. גם גיא לוזון לא יודע כלום, הכל נעשה מעליו. הפכו אותו לבובה כמו בני בן זקן, גם הוא לא יוכל להישאר ככה". אוחנה, שלא הגיע גם היום (ד') לבית וגן, יישאר ככל הנראה בישראל ולא יטוס עם הקבוצה. גורם בבית"ר: "אם טביב ייצא אוחנה יישאר בארץ".
פורסם לראשונה 20/06/2018 08:05